Fred Fabian Ngajiro (anajulikana kama Fred Vunjabei; alizaliwa Iringa, Tanzania, 16 Juni 1987 ) ni mfanyabiashara na mjasiriamali kutoka Tanzania. Fred ni Mkurugenzi Mkuu na mwanzilishi wa kampuni ya Vunjabei (T) Group Limited lakini pia ni mwanzilishi na rais wa kampuni ya Too Much Money Limited. Fred ametajwa kuwa mmoja wa wafanyabiashara wenye umri mdogo na wenye mafanikio makubwa Tanzania. Fred amemaliza digrii ya biashara mwaka 2010 kutoka Chuo Kikuu cha Dar es Salaam na pia shahada ya juu ya usimamizi wa biashara kutoka Chuo Kikuu cha Mzumbe mwaka 2014. Punde baada ya kufuzu masomo yake ya chuo mwaka 2014, Fred aliamua kujiajiri kwa kuanza biashara ndogondogo na kwa mtaji mdogo. Alipata nafasi ya kwenda Afrika ya Kusini na simu za rununu aina ya backberry na kuzisafirisha kwenda kuziuza Tanzania na Zanzibar. Biashara haikuwa nzuri sana kwa upande wake ila kwa kile alichokikusanya aliendelea kuwekeza kwenye biashara nyingine ya kuuza magari , kuyachukua kutoka Japan na kuyapeleka Tanzania ili kuyauza. Hapo ndipo biashara ikaanza kukua zaidi na kumuonyesha fursa nyingine. 2015 aliamua kusafiri na kwenda China ili kutafiti juu ya fursa za kibiashara nyingine na ndipo alipogundua kuwa kuna fursa kubwa upande wa mavazi na urembo.